KIRJALLINEN KYSYMYS E-2277/01 esittäjä(t): Erik Meijer (GUE/NGL) komissiolle. Myrkyllisiä kaasuja sisältävien alusten lastien käsittelyn jatkuminen ja toimet vaarojen vähentämiseksi.



Virallinen lehti nro 134 E , 06/06/2002 s. 0020 - 0021



KIRJALLINEN KYSYMYS E-2277/01 esittäjä(t): Erik Meijer (GUE/NGL) komissiolle (31. heinäkuuta 2001) Aihe: Myrkyllisiä kaasuja sisältävien alusten lastien käsittelyn jatkuminen ja toimet vaarojen vähentämiseksi 1. Voiko komissio vahvistaa, että alusten lastien säilyttämisessä käytettyjen vaarallisten ja haitallisten kaasujen käytön vähentämistä koskevien eurooppalaisten sopimusten tekemisen jälkeenkin käytetään yhä biosidejä, kuten metyylibromidia ja fosforivetyä? 2. Voiko komissio lisäksi vahvistaa, että näiden biosidien käyttö on nykyisin tarpeetonta, koska on kehitetty säädettyyn kaasukehään perustuva menettely, jossa happiosapainetta alennetaan ja hiilidioksidipainetta ja -lämpötilaa kohotetaan? 3. Missä määrin IMO:n direktiivi torjunta-aineiden turvallisesta käytöstä aluksissa, jossa mainitaan kylläkin vastuullinen tarkastaja mutta ei pätevyystodistusta, vastaa komission toivomia turvallisuusvaatimuksia? 4. Voidaanko yritysten, jotka käsittelevät myrkyllisiä aineita sisältäviä lasteja, lisäksi myös laivanvarustajia ja yrityksiä, jotka tekevät sopimuksia tavarankuljetuksesta, asettaa vastuullisiksi tuontikaasutusten soveltamisen seurauksista? 5. Mitä komissio voi tehdä estääkseen tämän tuontikaasutuksen jatkumisen EU:n jäsenvaltioissa? 6. Mitä komissio voi tehdä estääkseen, että alukset, joille on suoritettu tuontikaasutus EU:n jäsenvaltioiden ulkopuolisissa maissa, saapuvat EU:n satamiin, minkä vuoksi näiden alusten lastien purkamiseen ja käsittelyyn osallistuvat henkilöt joutuvat vaaraan? 7. Mitä muita mahdollisuuksia komissio pitää mahdollisena ja haluaa edistää turvallisuuden lisäämiseksi? Loyola de Palacion komission puolesta antama vastaus (23. marraskuuta 2001) Säännelläkseen pestisidien ja biosidien käyttöä aluksilla jäsenvaltiot soveltavat Kansainvälisen merenkulkujärjestön (IMO) asiasta antamia määräyksiä, koska merenkulun turvallisuutta koskeva yhteisön voimassa oleva lainsäädäntö ei sisällä asiaa koskevia säädöksiä. Lastin purkamiseen liittyvien mahdollisten riskien osalta on syytä huomauttaa, että komissio on hyväksynyt ehdotuksen Euroopan parlamentin ja neuvoston direktiiviksi irtolastialusten turvallisen lastaamisen ja lastinpurkamisen yhdenmukaistetuista edellytyksistä ja menettelyistä(1), jolla varmistetaan yhdenmukaisemmat ja turvallisemmat olosuhteet lastattaessa ja lastia purettaessa jäsenvaltioiden satamissa. Direktiivillä annetaan jäsenvaltioille ennen kaikkea valtuudet estää tai keskeyttää kiinteän irtolastin lastaaminen tai purku, jos on olemassa selviä viitteitä siitä, että kyseiset toimenpiteet vaarantavat aluksen tai miehistön turvallisuuden. Sen lisäksi työterveydestä ja -turvallisuudesta on yhteisössä jo annettu monia säädöksiä. Kysymyksen kannalta merkitystä on varsinkin työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä 7. huhtikuuta 1998 annetulla neuvoston direktiivillä 98/24/EY (neljästoista direktiivin 89/391/ETY 16 artiklan 1 kohdassa tarkoitettu erityisdirektiivi)(2). Vaarallisten kemiallisten aineiden osalta direktiivin 98/24/EY 5 artiklan 2 kohdassa säädetään, että työnantajien on poistettava tai vähennettävä minimiin työntekijöiden terveyttä ja turvallisuutta työssä uhkaavat riskit. Fosforivedyn ja metyylibromidin osalta voidaan korostaa, että fosforivety kuuluu niihin kemiallisiin aineisiin, jotka sisältyvät ehdotettuun työperäisen altistuksen ohjearvot (IOELV, indicative occupational exposure levels) käsittävään alustavaan toiseen luetteloon. Tämä direktiivin 98/24/EY mukainen luettelo hyväksytään mahdollisesti vuoden 2002 alkupuoliskolla. Metyylibromidi taas on kemiallisten aineiden työperäisen altistuksen raja-arvoja käsittelevän tiedekomitean ensisijaisten, vuoden 2002 aikana arvioitavien aineiden listalla. Lisäksi fosforivedyn ja metyylibromidin käyttöä näissä käyttökohteissa arvioidaan biosidituotteiden markkinoille saattamisesta 16. helmikuuta 1998 annetussa Euroopan parlamentin ja neuvoston direktiivissä 98/8/EY(3) säädetyn kymmenvuotisen tarkistusohjelman mukaisesti. Valmistajien, jotka aikovat saattaa näitä aineita edelleen markkinoille lastin desinfiointia varten, on ilmoitettava asiasta biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta 7. syyskuuta 2000 annetun komission asetuksen (EY) N:o 1896/2000(4) mukaisesti 28. maaliskuuta 2002 mennessä ja toimitettava vaaditut tiedot. Kaikista biosidiaineista saatujen ilmoitusten perusteella laaditaan yksityiskohtainen ohjelma käytön arvioimiseksi. Arvioinnin suorittaa esittelevä jäsenvaltio ja siinä otetaan huomioon kaikki tekijät, jotka liittyvät vaikutuksiin ihmisten terveyteen ja ympäristöön, mukaan luettuna työturvallisuus. Tällä hetkellä on mahdotonta sanoa varmasti, milloin arviointi saadaan päätökseen. (1) EYVL C 311 E, 31.10.2000. (2) EYVL L 131, 5.5.1998. (3) EYVL L 123, 24.4.1998. (4) EYVL L 228, 8.9.2000.